text: Дани Каназирева е назначена за областен управител на Пловдив | За истината
  Дани Каназирева гласува на местните избори в Пловдив
  Лидерът на "Съюз за Пловдив" Дани Каназирева заема поста областен управител на Област Пловдив, на мястото на избрания за кмет на града Здравко Димитров. Решението за нейното назначение е взето днес на заседание на Министерския съвет, съобщи Радио Пловдив.
  Дани Каназирева е общински съветник три мандата, а на първия тур на местните избори за кмет на Пловдив остана трета, като партията ѝ спечели 5 места в съвета.
  Политическата кариера на Каназирева започва в ГЕРБ. След като е изключена от партията, тя създава "Съюз за Пловдив".
  Дани Каназирева е завършила право в Пловдивски университет "П. Хилендарски", специализира във Великобритания, а по-късно става д-р по конституционно право. През 2014-та година специализира в САЩ по програмата "Младите лидери на България" на фондация "Америка за България".
  Резултатите от екзитпола в деня на изборите първоначално изпратиха Дани Каназирева и Здравко Димитров на балотаж за кмет на Пловдив. Няколко часа по-късно стана ясно, че на балоажа Пловдив ще избира кмета си между Здравко Димитров и Славчо Атанасов /НФСБ – ВМРО/. Дани Каназирева остана трета, следвана от кандидата на БСП Николай Радев.